Оруктаах мастан оҕо кутун көрдөһүү

(сиэр-туом туруоруутун сценарийа)

Саха Өрөспүүбүлүкэтин култуураҕа уонна духуобунай сайдыыга министиэристибэтэДьокуускайдааҕы А.Д. Макарова аатынан культура уонна искусство колледжа

Дьокуускай, 2024

**Оруктаах мастан оҕо кутун көрджөһүү (сиэр-туом туруоруутун сценарийа)** / Саха Өрөспүүбүлүкэтин култуураҕа уонна духуобунай сайдыыга министиэристибэтэ, Дьокуускайдааҕы А. Д. Макарова аатынан культура уонна искусство колледжа ; хомуйан оҥордулар В. В. Мыреева, М. Н. Винокуров ; сценарийы сурууйуу М.С. Капитонова ; видеоҕа устуу, монтаж И.А. Семенов, М. М. Бережнов ; тыаһы-ууһу таҥыы С. П. Олесов, Р. А. Борисов ; компьютерга таҥыы М.А. Слепцова. - Дьокуускай : ЯККиИ, 2024. - 8 с.

Хомуйан оҥордулар М. Н. Винокуров, В. В. Мыреева.

Сценарийы сурууйуу М.С. Капитонова.

Видеоҕа устуу, монтаж И.А. Семенов, М. М. Бережнов, А.С. Рожин.

Тыаһы-ууһу таҥыы С. П. Олесов, Р. А. Борисов.

Компьютерга таҥыы М.А. Слепцова.

СЦЕНАРИЙ

**«Оруктаах мастан оҕо кутун көрдөhүү»**

**Оонньуур дьоно:**

**Ойуун (70 саастаах)** – Антонов Дь.

**Аанныска (30 саастаах)** – Адамова А.

**Уйбаан (38 саастаах)** – Мартынов О.

*Туттар тэриллэр: хамыйах, туос иһиттэр, чороон, 2 олбох, оруктаах мас, дүҥүр, сүгэччэ, 2 талах олоппос, бэрэмэдэй, балаҕан эркинин көрдөрөр 4 ширма.*

**1 көстүү.**

*Уот холбонор, Таһырдьа, айылҕа тыаһа. Ойуун сыана ортотугар уһана олорор. Сыана хаҥас өттүттэн Уйбаан бэрэмэдэйин сүкпүтүнэн киирэр.*

**Уйбаан:** Дорообо, ытык кырдьаҕаас! Туох сонун?

**Ойуун**: Дорообо, кэл, олор, солун суох. Эһиги хайдах кыстаатыгыт?

**Уйбаан:** Ээ отто бу биһиги кыһыммытын этэҥҥэ туораатыбыт, от-мас хата этэҥҥэ тиийдэ. Онтон эһиги хайдах кыстаатыгыт?

**Ойуун**: Этҥҥэ кыстаатыбыт, кус-хаас хайдаҕый?

**Уйбаан:** Син балай даҕаны, айахпытыгар сиэтибит.

*Тохтуу түһэн баран Уйбаан бэрэмэдэйи уунар.*

**Уйбаан**:Бу эйиэхэ кус аҕаллым.

**Ойуун:** Оо, махтал.

**Уйбаан:** Кырдьаҕас, көрдөһүүлээх кэлэн олоробун, биһиги кэргэмминээн Аанныскалыын олорбуппут номнуо 15 сыл буолла. Ол эрэн Айыыһыт Хотун оҕо биэрээхтээбэтэ. Онон эйиэхэ көмөлөһүө диэн эрэнэн, кэлэн олоробун.

**Ойуун:** Ээ, бээ дьиэҕэ киириэххэ.

*СЫАНА ХАРАҤАРАР*

**2 көстүү.**

*Саас, от-мас тыллан эрэр кэмэ. Тыа иһэ, күн тахсыыта. Айылҕа тыаһа.*

*Уот сыыйа сырдыыр.*

*Оруктаах мас сыана ортотугар турар. Ойуун танаһын-сабын бэрэмэдэйигэр тутан сыана уҥа өттүттэн киирэр. Эр киһи, дьахтар, ойууну батыһан киирэллэр. Уйбаан илиитигэр олбохторун тутан, Аанныска иһитин-хомуоһун тутан киирэллэр.*

**Ойуун:** Дьэ бу, кэлиэхтээх сирбитигэр кэллибит.

*Уйбааннаах, Аанныска маһы тула эргийэ сылдьан көрөллөр.*

**Ойуун:** Нохоо, бу биир олбоххун мас илин өттүгэр тэлгээ, иккис олбоххун ити олбоҕун анараа өттүгэр тэлгээ, дьэ уонна уоккун отун.

*Эр киһи олбохторун тэлгиир, дьахтар иһитин бэлэмниир, суоратын, кымыһын иһиттэригэр кутар.*

**Ойуун:** Бу оруктаах маһы үстэ эргийин.

*Эр киһи бастакы хаамар, дьахтар кэнниттэн батыһар.*

**Ойуун**: Хотуой, олбоххо олороҥҥун суһуоххун сүөр, тимэхтэргитин төлөрүтүн.

**Ойуун:** Нохоо, уотта отун.

*Эр киһи сыана хаҥас өттүгэр сөһүргэстээн олорон уоту оттор.*

*Ойуун дүҥүрүн эр киһиэхэ биэрэр. Ойуун кымыстаах чороону ылар. Оруктаах маһы кымыһынан ыһар. Дүҥүрүн ылан, уот урдугэр алҕыыр.*

**Ойуун:** Мин саҥарар кэммэр миигин көрөөйөххүт, умса көрөн олороорун.

*Ойуун алгыһа:*

Суостуганнаах суо хаан бэйэлээх

Аал уотум иччитэ –

Бырдьа бытык,

Кырыа чанчык,

Чүүчү кыламан,

Кыырык туһумэн,

Алтан баһырҕас,

Хатан Тэмиэрийэ-

Аан уххан

Тойон сирэлимэ эһэккээм!

Бэттэх көрөн күлүм аллай,

Антах көрөн мичик гын!

Аал уотум иччитэ

Аһаан сырҕаан турдаҕын буоллун!

*Ойуун кымыстаах чороонун, хамыйаҕын туппутунан оруктаах маһы эргийэ сылдьан кымыһынан ыһа-ыһа алҕыыр.*

Отум-маһым иччилэрэ

Эрэкэ-дьэрэкэ оҕолорум,

Бу бүгүҥҥү үтүө күҥҥэ

Кэскиллэ түстээн,

Дьолло соргулаан!

Үс салаалаах,

Үс оруктаах ытык маһым иччитэ,

Көрдөһөр күнүм тосхойдо,

Ааттаһар күнүм ананна!

Кэскиллэ кэҥэтин!

Олоҕу ууһатын!

Дьолло-соргута түстээн!

Мин көрдөһүүбүн, этэр тылбын истэ-көрө сэргэгэҕэлээн!

Уруй-айхал! Уруй-туску! Айхал-мичил!

*Ойуун эр киһиттэн дүҥүрүн ылан оруктаах маһы тула эргийэ сылдьан кыырар.*

**Ойуун:** О-һо-һо,-һо!

Үтүө санаалах айыы дьоно

О5ото суох буолан

Мунчаарар буолбуттар,

Санааҕа ылларбыттар!

О-һо-һо,-һо!*.*

Дьахтар киһи мыанньырыгын быатынан иһин түгэҕэ хам тутара уурайдын, Синньигэс биилинэн аһыйара аастын!   
*Ойуун аттыы кистээн оруктаах маска барар.*

О-һо-һо,һьо! Улуу дойдум иччитэ, үс оруктаах маһым иччитэ!

Туйах хатарар, олоҕу салҕыыр оҕо кутун-сүрүн үрүҥ суоратым үрдүгэр туһэрэн кулу!

О-һо-һо-һо!

Уол оҕоннон уруйдаан,

Кыыс оҕоннон айхаллаан!

Уол оҕоннон уруйдаабыккыт аҕа ууһа буолан барҕардын!

*Аттыы кистиир, эр киһи, дьахтар аттыгар кэлэн кыырар.*

Кыыс оҕоннон айхаллаабыккыт ийэ ууһа буолан тэнийдин!

Этэр тылбын ылынын,

Санарар тылбын кэрэхсээн!

Айаммын айхаллаан,

Сылдьар сырыыбын соргулаан!

О-һо-һо-һо!

*Ойуун кыыран бутэр,дүҥүрүн эр киһиэхэ биэрэр. Тугу эрэ иһиллиир. Ыты ыҥырардыы саҥарар. Оҕо кутун тутардыы хамсанар.*

**Ойуун:** Һоп!

*Аанныскаҕа кэлэн уҥа кулгааҕар оҕо кутун үрэн киллэрэр.*

**Ойуун:** Хотуой, бу суоракка туспут хара төбөлөөх үрүҥ үөнү хамыйаҕынан баһаҥҥын сиэх тустааххын.

*Аанныска хамыйаҕынан баһан, үөннээх суораты сиир.*

*УОТ САБЫЛЛАР*

ТҮМҮК

*Видео матырыйаалга сыһыарыы*

Оруктаах мастан оҕо кутун көрдөһүү (сиэр-туом туруоруутун сценарийа)

**Хомуйан оҥордулар**

**Мыреева Василиса Вячеславовна, Винокуров Михаил Николаевич**

**Дьокуускай, «ДьКуоИК», 2024**